Kimberley-man verbrand‘n Man van Kimberley is Saterdagoggend dood nadat hy in sy huis verbrand het. Jeffrey Wicks, ŉ woordvoerder van Netcare911, sê die brand het in die vroeë oggendure ontstaan terwyl die man in sy plakkershuis in die Galeshewe informele nedersetting geslaap het. “Na wat verneem word, het iets wat die man gebruik het om sy huis te verhit, die brand veroorsaak,” het Wicks gesê. “Die brand het vinnig deur die plakkershuis versprei en dit het heeltemal afgebrand. Die man se verkoolde liggaam is in die puin gekry.” Die brand het nie na ander plakkershuise versprei nie en niemand anders is in die voorval beseer nie.